**RÁMCOVÁ DOHODA**

# č. MAGSP xxx

uzavretá podľa § 83 zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len ,,**zákon o verejnom obstarávaní**“) v súlade s § 536 nasl. zákona č. 513/1991 Zb. Obchodného zákonníka v znení neskorších predpisov (ďalej len ,,**Obchodný zákonník**“) a s platným právnym poriadkom Slovenskej republiky

(ďalej len „**Dohoda**“)

# uzatvorená medzi zmluvnými stranami

**Hlavné mesto Slovenskej republiky Bratislava**, sídlo: Primaciálne námestie 1, 814 99 Bratislava, IČO: 00 603 481, bankové spojenie: Československá obchodná banka, a.s., číslo účtu (IBAN): SK23 7500 0000 0000 2582 7143, zastúpenie: Ing. Tatiana Kratochvílová, 1. námestníčka primátora, na základe rozhodnutia č. 35/2015 primátora hlavného mesta Slovenskej republiky Bratislavy o podpisovaní písomností a právnych dokumentov v znení neskorších predpisov

(ďalej len ako „**Objednávateľ**“)

a

**xxx,** sídlo: xxx zastúpenie: xxx zápis: xxx IČO: xxx IČ DPH: xxx DIČ: xxx bankové spojenie: xxx číslo účtu (IBAN): xxx

(ďalej len ako „**Zhotoviteľ**“)

(Objednávateľ a Zhotoviteľ spolu ďalej aj ako „**Zmluvné strany**“)

# Preambula

Táto Dohoda sa uzatvára ako výsledok použitia postupu zadávania podlimitnej zákazky podľa § 112 zákona o verejnom obstarávaní na predmet zákazky **„**Vodorovné dopravné značenie a retroreflexné dopravné gombíky na komunikáciách“ Oznámenie o vyhlásení verejného obstarávania bolo zverejnené vo Vestníku verejného obstarávania č. 111/2021 dňa 05.05.2021 pod značkou 26134- WYP.

# Článok I

# Predmet Dohody

1. Predmetom Dohody je dodanie prác, ktoré súvisia s realizáciou vodorovného dopravného značenia a realizáciou retroreflexných dopravných gombíkov na území Hlavného mesta Slovenskej republiky Bratislavy určených Objednávateľom (ďalej len „**Dielo**“). Presný opis predmetu Dohody tvorí Prílohu č. 1 – Opis predmetu zákazky, ktorá tvorí neoddeliteľnú časť tejto Dohody (ďalej len „**Príloha č. 1**“).
2. Podrobná cenová špecifikácia Diela je uvedená v Prílohe č. 2 - Cenník, ktorá tvorí neoddeliteľnú súčasť tejto Dohody (ďalej len „**Príloha č. 2**“).
3. Objednávateľ sa zaväzuje riadne a včas vykonané Dielo prevziať a Zhotoviteľovi za Dielo zaplatiť dohodnutú cenu vo výške a spôsobom určeným v tejto Dohode.

# Článok II

# Vykonanie a objednanie Diela

1. Zhotoviteľ sa zaväzuje, že Dielo vykoná na svoje náklady a na svoje nebezpečenstvo, v rozsahu a za podmienok dohodnutých v tejto Dohode. Zhotoviteľ je oprávnený vykonávať činnosti podľa tejto Dohody aj prostredníctvom subdodávateľov. Zhotoviteľ zodpovedá Objednávateľovi za vykonanie Diela prostredníctvom subdodávateľov tak, ako keby Dielo realizoval sám.
2. Zhotoviteľ sa zaväzuje vykonať Dielo kvalitne, riadne a úplne, v dojednanom mieste a čase plnenia, v stanovenej špecifikácii a rozsahu, podľa podmienok dohodnutých v tejto Dohode, v zmysle pokynov Objednávateľa a v súlade s ponukou predloženou v procese verejného obstarávania.
3. Zmluvné strany sa dohodli, že Dielo sa považuje za vykonané, ak je riadne ukončené v celom rozsahu podľa tejto Dohody a požiadaviek Objednávateľa, a to dňom jeho prevzatia Objednávateľom od Zhotoviteľa na základe písomného Protokolu o odovzdaní a prevzatí Diela, písomne odsúhlasenom oboma Zmluvnými stranami (ďalej len „**Protokol o odovzdaní a prevzatí Diela**“)
4. Predmet Dohody bude vykonávaný na základe čiastkových písomných objednávok vyhotovených Objednávateľom. Objednávka bude obsahovať najmä:
5. stručný popis a miesto výkonu vykonania časti Diela,
6. lehotu na vykonanie časti Diela,
7. predpokladanú hodnotu časti Diela.
8. Zmluvné strany sa vzhľadom na povahu Diela dohodli, že Objednávateľ bude počas trvania Dohody postupne zadávať čiastočné plnenia objednávok Diela formou písomného alebo elektronického (e-mailom) zadania (ďalej len „**objednávka**“). Objednávka bude obsahovať lehotu na plnenie a môže obsahovať bližšie informácie o vykonaní časti Diela, grafické prílohy a termíny vykonania časti Diela.
9. Objednávateľ bude objednávku zasielať emailom alebo poštou na adresu Zhotoviteľa uvedenú v záhlaví tejto Dohody. Zhotoviteľ je povinný do 48 hodín od doručenia objednávky potvrdiť doručenie prostredníctvom emailu na adresu Objednávateľa uvedenú v záhlaví Dohody.
10. Zhotoviteľ sa zaväzuje realizovať predmet Dohody na základe čiastkových objednávok vyhotovovaných Objednávateľom, v rozsahu Prílohy č. 1.
11. Termíny vykonania časti Diela budú zadávané podľa rozsahu a stupňa naliehavosti požadovaných prác, bližšie špecifikovaných v Prílohe č. 1.
12. Dielo sa bude vykonávať v objeme podľa dostupných finančných prostriedkov z rozpočtu Objednávateľa. Objednávateľ si vyhradzuje právo znížiť dohodnutý rozsah plnenia predmetu Dohody podľa jeho potrieb a finančných možností. Zhotoviteľ sa uvedené zaväzuje akceptovať.

# Článok III

**Doba trvania Dohody**

1. Táto Dohoda sa uzatvára na dobu určitú, a to na 48 kalendárnych mesiacov odo dňa nadobudnutia jej účinnosti alebo ak súčet všetkých fakturovaných cien na základe tejto Dohody dosiahne výšku 2 697 574,00 Eur bez DPH, podľa toho, ktorá udalosť nastane skôr.

# Článok IV

**Cena a platobné podmienky**

1. Cena za vykonanie predmetu Dohody čiastočným plnením prostredníctvom objednávok je stanovená na základe jednotkových cien cenovej ponuky Zhotoviteľa, ktorá tvorí Prílohu č. 2 tejto Dohody a v súlade so zákonom č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon o cenách v znení neskorších predpisov.
2. Celková cena za predmet dohody je stanovená ako maximálna cena všetkých jednotlivých objednávok zadávaných na základe tejto Dohody a to 2 697 574,00 Eur bez DPH.
3. Jednotkové ceny za prípadné ďalšie súvisiace práce a materiály naviac, ktoré nie sú uvedené v zozname položiek, ktorý tvorí Prílohu č. 2 tejto Dohody a ktorých vykonanie bude nevyhnutné vzhľadom na vykonanie Diela, budú stanovené v zmysle platného cenníka Cenekon alebo podľa bežných cien na trhu.
4. Objednávateľ neposkytuje preddavky ani zálohové platby na Dielo.
5. Nárok Zhotoviteľa na zaplatenie ceny alebo jej príslušnej časti vzniká až dodaním dohodnutého plnenia alebo jeho ucelenej časti na základe objednávky, t. j. podpísaním Protokolu o odovzdaní a prevzatí Diela alebo jeho časti podľa článku II bodu 3 tejto Dohody.
6. Podkladom pre úhradu ceny je faktúra vystavená Zhotoviteľom po vzniku nároku Zhotoviteľa na zaplatenie ceny alebo jej časti a doručená Objednávateľovi na adresu jeho sídla uvedenú v záhlaví Dohody.
7. Súčasťou faktúry bude objednávka potvrdená Objednávateľom a Protokol o odovzdaní a prevzatí Diela podpísaný zodpovednými zástupcami oboch zmluvných strán.
8. Zhotoviteľ môže vystaviť faktúru len na tie práce, ktoré vykonal a ktorých riadne vykonanie bolo odsúhlasené v súpise vykonaných prác.
9. Zhotoviteľ zabezpečí, aby ním vystavená faktúra obsahovala všetky potrebné náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov. V prípade, ak faktúra nebude obsahovať tieto náležitosti alebo údaje v nej uvedené budú nesprávne alebo neúplné, Objednávateľ je oprávnený ju vrátiť Zhotoviteľovi a Zhotoviteľ je povinný faktúru podľa charakteru nedostatku opraviť, doplniť alebo vystaviť novú. V takomto prípade sa preruší lehota splatnosti faktúry a nová lehota splatnosti začne plynúť doručením opravenej alebo doplnenej faktúry do sídla Objednávateľa.
10. Splatnosť faktúry je 30 dní odo dňa doručenia faktúry so všetkými zákonnými náležitosťami Objednávateľovi. Za deň zaplatenia fakturovanej sumy sa pre účely tejto Dohody považuje deň odpísania fakturovanej sumy z účtu Objednávateľa.
11. Zmluvné strany nemajú právo jednostranne započítať voči druhej Zmluvnej strane akékoľvek peňažné pohľadávky bez písomného súhlasu druhej Zmluvnej strany. Zmluvné strany taktiež nemajú právo bez písomného súhlasu druhej Zmluvnej strany postúpiť na tretiu osobu akékoľvek peňažné pohľadávky voči druhej Zmluvnej strane.

# Článok V

**Práva a povinnosti zmluvných strán**

1. Zhotoviteľ:
2. je povinný odovzdať Dielo riadne a včas,
3. je pri vykonaní Diela viazaný pokynmi Objednávateľa, ktoré vyplývajú z tejto Dohody,
4. je povinný konzultovať spôsob realizácie Diela pred začatím prác s povereným pracovníkom Objednávateľa a začiatok prác je povinný oznámiť minimálne jeden deň vopred, resp. podľa potreby pri výkone prác môže komunikovať aj s dopravnou políciou,
5. sa zaväzuje vykonať Dielo s maximálnou odbornou starostlivosťou, hospodárne s vyskúšanými prostriedkami a metódami, ktoré sú nezávadné, v požadovanej kvalite a množstve, spôsobom a v lehote uvedenej v tejto Dohode, resp. v objednávke,
6. vyhlasuje, že sa v plnom rozsahu oboznámil s charakterom a rozsahom Diela v zmysle podmienok stanovených Objednávateľom a sú mu známe všetky technické, kvalitatívne a iné podmienky realizácie Diela. Zhotoviteľ vyhlasuje, že disponuje všetkými potrebnými odbornými znalosťami, právomocami, skúsenosťami a kompetenciami k tomu, aby uzavrel túto Dohodu a splnil svoje záväzky z nej vyplývajúce,
7. sa zaväzuje pri vykonaní Diela predchádzať škodám na majetku Objednávateľa a na majetku iných osôb,
8. sa zaväzuje oznámiť bez zbytočného odkladu Objednávateľovi prípadné omeškanie s vykonaním Diela; v týchto prípadoch sa dohodne osobitný postup,
9. je oprávnený vykonávať Dielo počas denných aj nočných hodín pre zaručenie požadovanej kvality realizovaných prác, v prípade špecifických prác vyplývajúcich z objednávky bude čas realizácie konzultovať so zodpovedným zástupcom Objednávateľa,
10. má možnosť prerušenia objednaných činností iba na nevyhnutný čas z dôvodu nevhodných poveternostných podmienok po odsúhlasení Objednávateľom; o zistení, že nastali nevhodné poveternostné podmienky je povinný okamžite informovať Objednávateľa, ktorý môže vydať súhlas s prerušením objednaných činností na nevyhnutný čas. V prípade, že Objednávateľ takýto súhlas nevydá, Zhotoviteľ nie je oprávnený prerušiť prácu na objednanej činnosti.
11. má právo na poskytnutie potrebnej nevyhnutnej súčinnosti zo strany Objednávateľa spočívajúcej najmä, nie však výlučne v poskytnutí potrebných konzultácií a ďalších materiálov (podkladov), ktoré má Objednávateľ k dispozícii a ktoré sú nevyhnutné k vykonaniu Diela,
12. má právo na úhradu ceny za riadne a včasné odovzdanie Diela podľa tejto Dohody,
13. zodpovedá za ochranu a bezpečnosť zdravia svojich pracovníkov pri vykonávaní Diela, ako aj ostatných fyzických osôb oprávnene sa zdržujúcich na pracovisku v zmysle zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a zákona č. 314/2001 Z. z. o ochrane pred požiarmi v znení neskorších predpisov, v zmysle zákona č. 8/2009 Z. z. o cestnej premávke a o zmene a doplnení niektorých zákonov a v zmysle Zásad pre používanie prenosného dopravného značenia na pozemných komunikáciách,je povinný tieto predpisy dodržiavať počas celej doby platnosti tejto Dohody a zodpovedá za všetky prípadné škody vzniknuté v dôsledku ich porušenia (vrátane pokút udelených príslušnými orgánmi),
14. zabezpečí, že pracovníci Zhotoviteľa budú vybavení pracovným odevom, ochrannými prostriedkami, potrebnými mechanizmami a náradím potrebným pre výkon Diela,
15. sa zaväzuje, že pracovníci Zhotoviteľa sú schopní zabezpečiť riadny výkon Diela na základe stanovených technologických predpisov a noriem v náležitej kvalite,
16. si zabezpečí na vlastné náklady dopravu na miesto výkonu Diela,
17. sa zaväzuje použiť penetračný náter podľa technologického postupu, typu a kvality povrchu,
18. si na vlastné náklady zabezpečí výrobu šablón potrebných k realizácii VDZ,
19. zabezpečí vypracovanie projektov organizácie dopravy pre dočasné dopravné značenie (primárne za účelom organizácie parkovania pri realizácii VDZ) a vybavenie príslušných povolení pre ich realizáciu.
20. Ak Objednávateľ zistí, že Zhotoviteľ vykonáva Dielo v rozpore so svojimi povinnosťami, je Objednávateľ oprávnený požadovať, aby Zhotoviteľ vykonal Dielo riadnym spôsobom. V prípade, že tak Zhotoviteľ neurobí ani v dodatočnej primeranej lehote, ktorú mu na to Objednávateľ poskytol, je Objednávateľ oprávnený okamžite odstúpiť od tejto Dohody. Tým nie je dotknuté právo na náhradu škody podľa § 373 a nasl. Obchodného zákonníka.
21. Objednávateľ:
22. je oprávnený vykonávať priebežnú kontrolu vykonávania Diela; ak zistí, že Zhotoviteľ vykonáva Dielo v rozpore s Dohodou, je Objednávateľ oprávnený požadovať, aby Zhotoviteľ vykonal Dielo riadnym spôsobom a v dodatočne primeranej lehote odstránil zistené nedostatky v rozpore s Dohodou. V prípade, že tak Zhotoviteľ neurobí ani v dodatočnej primeranej lehote, ktorú mu na to Objednávateľ poskytol, je Objednávateľ oprávnený okamžite odstúpiť od Dohody v zmysle článku XIII tejto Dohody. Tým nie je dotknuté právo na náhradu škody podľa § 373 a nasl. Obchodného zákonníka,
23. je oprávnený vykonávať spätnú kontrolu realizovaného plnenia po ukončení preberacieho konania,
24. sa zaväzuje poskytnúť Zhotoviteľovi potrebnú súčinnosť pri plnení predmetu Dohody; ide najmä, nie však výlučne, o poskytnutie potrebných konzultácií a ďalších materiálov (podkladov), ktoré má Objednávateľ k dispozícii a ktoré sú nevyhnutné k vykonaniu Diela,
25. je oprávnený zadať vykonanie kontrolných skúšok parametrov VDZ (diela) nezávislej autorizovanej osobe a je oprávnený odobrať vzorky náterovej hmoty z náhodne vybraného úseku za účelom kontroly jej parametrov.
26. Zhotoviteľ vyhlasuje a svojím podpisom potvrdzuje, že v plnom rozsahu dodržiava a zabezpečuje dodržiavanie všetkých aplikovateľných pracovnoprávnych predpisov v oblasti nelegálneho zamestnávania (ďalej aj ako „Pracovnoprávne predpisy“), a to predovšetkým zákona č. 311/2001 Z. z. Zákonníka práce v znení neskorších predpisov a zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov. Zhotoviteľ týmto vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Dohody. Zhotoviteľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.
27. Ak sa na Zhotoviteľa, resp. jeho subdodávateľov vzťahuje povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov, potom je Zhotoviteľ ako aj jeho subdodávateľ povinný dodržať túto povinnosť po celú dobu trvania tejto Dohody, pričom Zhotoviteľ sa zaväzuje zabezpečiť splnenie tejto povinnosti aj zo strany subdodávateľov.

# Článok VI

# Odovzdanie a prevzatie Diela

1. Zhotoviteľ splní svoju povinnosť vykonať Dielo jeho riadnym a včasným ukončením a jeho odovzdaním Objednávateľovi na základe preberacieho konania.
2. Zhotoviteľ je povinný po splnení objednávky vyzvať Objednávateľa k preberaciemu konaniu do desiatich pracovných dní po ukončení realizácie Diela, ak sa Zmluvné strany nedohodnú inak.
3. Preberacie konanie bude realizované prebratím realizovaných prác zo strany Objednávateľa na základe písomného predloženia Protokolu o odovzdaní a prevzatí Diela, ktorého súčasťou bude (i) zoznam použitého materiálu a (ii) súpis vykonaných prác, ktorý bude potvrdený a písomne odsúhlasený zodpovednými zástupcami oboch Zmluvných strán.
4. Súpis vykonaných prác bude obsahovať označenie realizovaných častí Diela podľa Prílohy č. 2 a lokality, kde bolo Dielo alebo jeho časť realizovaná, a bude vystavený na základe riadne vykonaných prác v dohodnutom rozsahu a kvalite podľa podmienok tejto Dohody.
5. Na základe predložených podkladov uvedených v ods. 3 tohto článku zástupcovia oboch Zmluvných strán po dohode vykonajú miestnu obhliadku realizovaných prác.
6. Zhotoviteľ je povinný viesť stavebný denník za výkon stavebných prác, v ktorom budú zapísané všetky skutočnosti dôležité pre výkon Diela, údaje o časovom postupe vykonávania prác, ich kvalite, zdôvodnenia zmien vykonávaných prác od objednávky Objednávateľa. Zhotoviteľ je povinný stavebný denník za výkon stavebných prác predkladať na vyžiadanie Objednávateľa.
7. Zhotoviteľ je povinný vytvoriť fotodokumentáciu vykonaných prác a odovzdať ju Objednávateľovi prostredníctvom emailu najneskôr do začiatku preberacieho konania.
8. V prípade, že pri odovzdávaní a prevzatí Diela podľa objednávky budú Objednávateľom zistené vady, ktoré bránia jeho riadnemu užívaniu, Objednávateľ Dielo neprevezme, o čom spíše zápis, ktorý bude obsahovať najmä popis zistených vád, spôsob a lehotu ich odstránenia. V tomto prípade sa preberacie konanie bude považovať za neúspešné. Ak v dôsledku toho dôjde k prekročeniu lehoty na vykonanie Diela podľa tejto Dohody, bude Zhotoviteľ v omeškaní s odovzdaním Diela. Zhotoviteľ môže opätovne oznámiť ukončenie Diela a vyzvať Objednávateľa na začatie preberacieho konania až po riadnom odstránení vytýkaných vád.

# Článok VII

# Vlastnícke právo

1. Zmluvné strany sa dohodli, že vykonané Dielo je vlastníctvom Zhotoviteľa až do dňa podpísania Protokolu o odovzdaní a prevzatí Diela oboma Zmluvnými stranami. Dovtedy môže Objednávateľ použiť odovzdané Dielo na dohodnutý účel iba so súhlasom Zhotoviteľa.
2. Zmluvné strany sa dohodli, že vlastnícke právo k Dielu a nebezpečenstvo škody na Diele prechádza na Objednávateľa dňom podpísania Protokolu o odovzdaní a prevzatí Diela oboma Zmluvnými stranami.

# Článok VIII

# Zodpovednosť za škody

1. Zmluvná strana zodpovedá za všetky škody, ktoré vzniknú druhej Zmluvnej strane v dôsledku porušenia jej povinností, vyplývajúcich z tejto Dohody.
2. V prípade vzniku škody porušením povinností vyplývajúcich z tejto Dohody ktorejkoľvek Zmluvnej strane, má druhá Zmluvná strana nárok na náhradu vzniknutej škody.
3. Zmluvné strany sa dohodli, že Zhotoviteľ je povinný nahradiť Objednávateľovi skutočne vzniknutú škodu aj v prípade, že v dôsledku jeho zavinenia došlo zo strany Objednávateľa k odstúpeniu od tejto Dohody.
4. Ak pri spätnej kontrole budú zistené nedostatky alebo pochybenia ktorejkoľvek Zmluvnej strany pri preberacom konaní a vzniknutá finančná alebo iná škoda na strane Objednávateľa, je Objednávateľ oprávnený požadovať kompenzáciu od Zhotoviteľa ako náhradu vzniknutej škody vo forme vykonania predmetu Diela podľa pokynov Objednávateľa, kedy si Zhotoviteľ nebude nárokovať finančnú odmenu.
5. Vzniknutú škodu si Objednávateľ u Zhotoviteľa môže uplatniť aj formou vystavenia dobropisu.

# Článok IX

# Zodpovednosť za vady, záručná doba

1. Zhotoviteľ zodpovedá za to, že Dielo je vykonané podľa platných technických a právnych predpisov, a má v čase odovzdania a prevzatia vlastnosti podľa tejto Dohody, a nemá vady, ktoré by znižovali jeho hodnotu alebo schopnosť jeho využitia. V opačnom prípade je Objednávateľ prostredníctvom zodpovedného zástupcu, oprávnený žiadať odstránenie zistených nedostatkov, a to na základe reklamácie, ktorej súčasťou bude písomný záznam, v ktorom budú špecifikované zistené nedostatky. Zistené nedostatky je Zhotoviteľ povinný odstrániť bezodkladne, so začatím prác najneskôr do piatich (5) dní po doručení reklamácie.
2. Kontrola vykonaného Diela sa uskutoční za prítomnosti zodpovedných zástupcov oboch Zmluvných strán. Kontrolu môže Objednávateľ vykonať aj bez prítomnosti zodpovedného zástupcu Zhotoviteľa a to kedykoľvek počas trvania účinnosti Dohody.
3. V prípade rozporu budú riešiť spor priami nadriadení pracovníci. Za objektívne kritérium považujú Zmluvné strany platné STN. Povinnosť Zhotoviteľa odstrániť vady nemá vplyv na zaplatenie zmluvnej pokuty.
4. Zhotoviteľ nezodpovedá za vady Diela, ak tieto vady spôsobilo použitie vecí/podkladov odovzdaných mu Objednávateľom v prípade, že Zhotoviteľ ani pri vynaložení odbornej starostlivosti nevhodnosť týchto vecí/podkladov nemohol zistiť alebo na ich nevhodnosť Objednávateľa upozornil a Objednávateľ na ich použití trval. Zhotoviteľ takisto nezodpovedá za vady spôsobené dodržaním nevhodných pokynov daných mu Objednávateľom, ak Zhotoviteľ na nevhodnosť týchto pokynov upozornil a Objednávateľ na ich dodržaní trval alebo ak Zhotoviteľ túto nevhodnosť nemohol zistiť.
5. Záručná doba na Dielo sa dojednáva podľa použitého materiálu a stavu povrchu komunikácie a začína plynúť odo dňa prevzatia Diela Objednávateľom na základe Protokolu o odovzdaní a prevzatí Diela podľa článku II bodu 3 tejto Dohody. Záručná doba je bližšie špecifikovaná v Prílohe č. 5- Záruky.
6. Zhotoviteľ zodpovedá Objednávateľovi za to, že Dielo si počas dojednanej záručnej doby zachová obvyklé vlastnosti a bude spôsobilé na použitie na obvyklé účely. Záruka sa vzťahuje na akúkoľvek vadu v spracovaní alebo v prebiáli alebo v realizácii stavebných prác alebo na nesúlad s podrobnou špecifikáciou Diela uvedenou v Prílohe č. 1 tejto Dohody.
7. Náklady na odstránenie vád v záručnej dobe a nebezpečenstvo na Diele znáša počas vykonania záručnej opravy Zhotoviteľ.

# Článok X

**Úroky z omeškania a zmluvné pokuty**

1. Ak Zhotoviteľ nesplní svoj záväzok uvedený v článku V, ods. 1 písm. a) a/alebo v článku V, ods. 1 písm. d), má Objednávateľ voči Zhotoviteľovi nárok na zaplatenie zmluvnej pokuty vo výške 0,5 % z ceny neuskutočnených prác, minimálne však vo výške 550,- Eur bez DPH za každý, aj začatý deň omeškania.
2. Ak Zhotoviteľ nesplní svoj záväzok uvedený v článku XIV, ods. 3 a ods. 4, má Objednávateľ voči Zhotoviteľovi nárok na zaplatenie zmluvnej pokuty vo výške 300,- Eur bez DPH za každý, aj začatý deň omeškania.
3. Ak Zhotoviteľ nesplní svoj záväzok začať odstraňovať vady do 5 dní od doručenia reklamácie v súlade s čl. IX ods. 1 Zmluvy, má Objednávateľ voči Zhotoviteľovi nárok na zaplatenie zmluvnej pokuty vo výške 750,- Eur bez DPH za každý, aj začatý deň omeškania.
4. Ak Zhotoviteľ nesplní svoj záväzok uvedený v článku V, ods. 1 písm. a) a písm. d) z oprávnených dôvodov, ktoré vznikli na strane Objednávateľa, Zhotoviteľ nie je povinný zaplatiť zmluvnú pokutu podľa bodu 1 tejto Dohody.
5. V prípade, ak sa ktorékoľvek z vyhlásení Zhotoviteľa podľa článku V ods. 4 Dohody ukáže ako nepravdivé a Objednávateľovi bude kontrolným orgánom v súlade s ustanovením § 7b zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov uložená sankcia z dôvodu prijatia prác prostredníctvom Zhotoviteľom nelegálne zamestnávaných osôb, (i) je Zhotoviteľ povinný zaplatiť Objednávateľovi zmluvnú pokutu vo výške sankcie uloženej kontrolným orgánom Objednávateľovi a zároveň (ii) Objednávateľovi vzniká právo na odstúpenie od tejto Dohody. Objednávateľ je oprávnený uplatniť si zmluvnú pokutu podľa predchádzajúcej vety tohto bodu voči Zhotoviteľovi aj opakovane.
6. Ak je Objednávateľ v omeškaní s plnením peňažného záväzku alebo jeho časti, má Zhotoviteľ voči Objednávateľovi nárok na zaplatenie úroku z omeškania vo výške 0,3% z nezaplatenej sumy za každý, aj začatý deň omeškania s plnením peňažného záväzku a Objednávateľ sa zaväzuje uplatnený nárok uhradiť.
7. Zmluvnú pokutu a úrok z omeškania dohodnuté touto Dohodou hradí povinná strana nezávisle od toho, či a v akej výške vznikne druhej Zmluvnej strane v tejto súvislosti škoda. Nárok na náhradu škody spôsobenej porušením povinnosti, na ktorú sa vzťahuje povinnosť uhradiť zmluvnú pokutu alebo úroky z omeškania podľa tejto Dohody, ostáva zachovaný v celom rozsahu.

# Článok XI

# Dôverné informácie

1. Zmluvné strany sa zaväzujú zabezpečiť zachovanie mlčanlivosti svojich zamestnancov o všetkých informáciách, zistených na základe tejto Dohody, skutočnostiach týkajúcich sa činnosti druhej Zmluvnej strany a jej klientov, organizácie, prevádzky, ekonomiky, obchodu, výroby, know-how a informáciách, o ktorých sa Zmluvná strana dozvie v súvislosti so spracovaním dát Objednávateľa. Informácie takto získané sa zaväzujú nezneužiť, ako aj neumožniť prístup k týmto informáciám, a to aj po skončení účinnosti tejto Dohody. Zmluvné strany v tejto súvislosti preukázateľným spôsobom upozornia svojich zamestnancov na trestnoprávne, občianskoprávne, pracovnoprávne a iné dôsledky, vyplývajúce z porušenia tejto Dohody.
2. Za dôverné informácie chránené podľa tohto článku sa nepovažuje informácia a/alebo dokument, ktorý je v dobe svojho zverejnenia verejne známy, alebo ktorý je verejne dostupný alebo sa stal verejne dostupným bez zavinenia Zmluvnej strany, alebo ktorý bol zverejnený v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov, záväzným nariadením alebo rozsudkom, na požiadanie súdu alebo iného, v zmysle zákona na to oprávneného subjektu.
3. Zhotoviteľ berie na vedomie, že je povinný dodržiavať všetky právne predpisy vzťahujúce sa k ochrane dát, ochrane osobných údajov, obchodnému tajomstvu, ako aj iné právne predpisy, ktorými je viazaný Objednávateľ.
4. Ustanovenia predchádzajúcich bodov tohto článku platia aj po uplynutí doby platnosti Dohody, a to až do doby, kedy sa tieto informácie stanú verejne známymi.

# Článok XII

**Vyššia moc**

1. Zmluvné strany sú zbavené zodpovednosti za čiastočné alebo úplné neplnenie zmluvných povinností podľa Dohody v prípade, že toto neplnenie je v dôsledku vyššej moci. Pre účely tejto Dohody sa za vyššiu moc považujú prípady, ktoré nie sú závislé, ani ich nemôžu ovplyvniť zmluvné strany, napr. vojna, mobilizácia, štrajk, živelné pohromy, povstanie a pod..
2. Tá Zmluvná strana, ktorá sa odvolá na vyššiu moc, je povinná to oznámiť druhej Zmluvnej strane najneskôr do troch (3) dní od vzniku tejto skutočnosti a môže požiadať o prípadnú úpravu podmienok Dohody. Na požiadanie Zmluvnej strany, ktorej boli avizované okolnosti vyššej moci, je povinný oznamovateľ predložiť hodnoverný dôkaz.
3. Ak nedôjde k dohode, má Zmluvná strana, ktorá sa odvolala na vyššiu moc, právo odstúpiť od tejto Dohody. Účinky odstúpenia nastanú dňom doručenia oznámenia druhej Zmluvnej strane.

# Článok XIII Ukončenie Dohody

1. Zmluvné strany sa dohodli, že Dohodu je možné ukončiť:
2. písomnou dohodou Zmluvných strán,
3. uplynutím doby, na ktorú bola Dohoda dojednaná,
4. vyčerpaním finančného limitu stanoveného v článku IV ods. 2,
5. písomným odstúpením v súlade s Dohodou, s ustanoveniami Obchodného zákonníka alebo platného zákona o verejnom obstarávaní,
6. písomnou výpoveďou ktorejkoľvek zo Zmluvných strán bez uvedenia dôvodu, pričom výpovedná lehota je 6 mesiacov a začína plynúť prvým dňom mesiaca nasledujúceho po doručení výpovede druhej Zmluvnej strane,
7. ak Zhotoviteľ v lehote najneskôr do jedného (1) mesiaca od nadobudnutia účinnosti tejto Dohody nepredloží Objednávateľovi poistnú zmluvu o poistení zodpovednosti za škodu spôsobenú podnikateľom, predmetom ktorej bude poistenie zodpovednosti za škodu spôsobenú právnickými a podnikajúcimi fyzickými osobami s dojednaným poistným plnením do výšky 50 000 € v zmysle článku XIV bod 5.
8. Objednávateľ môže od Dohody odstúpiť v prípade podstatného porušenia Dohody. Podstatným porušením Dohody sa rozumie:
9. ak Zhotoviteľ neodstráni zistené nedostatky v rozpore s Dohodou v zmysle článku V ods. 3 písm. a) tejto Dohody.
10. ak voči Zhotoviteľovi začalo konkurzné konanie, vstúpil do likvidácie, či reštrukturalizácie,
11. ak bude Zhotoviteľ z dôvodov spočívajúcich na jeho strane v omeškaní s plnením ktoréhokoľvek termínu uvedeného v písomnej objednávke,
12. Podstatným porušením povinnosti Objednávateľa je neuhradenie viac ako dvoch po sebe nasledujúcich faktúr.
13. Odstúpenie od Dohody nadobúda účinnosť dňom doručenia písomného oznámenia o odstúpení od Dohody druhej Zmluvnej strane na adresu uvedenú v záhlaví tejto Dohody.
14. Odstúpením od Dohody nezanikajú práva a povinnosti dohodnuté touto Dohodou k častiam Diela dodaným bez vád pred odstúpením od Dohody.
15. Odstúpenie od Dohody sa nedotýka už vzniknutého nároku na náhradu škody vzniknutého porušením Dohody.
16. Objednávateľ môže v súlade s § 19 ods. 3 zákona o verejnom obstarávaní odstúpiť od Dohody, ak Zhotoviteľ nebol v čase uzavretia Dohody zapísaný v registri partnerov verejného sektora alebo ak bol vymazaný z registra partnerov verejného sektora.

# Článok XIII

# Doručovanie

1. Zmluvné strany sa dohodli, že písomnosť podľa tejto Dohody je možné doručovať:

a) osobne, b) poštou, c) kuriérom.

1. Pre doručovanie sa použijú adresy Zmluvných strán uvedené v záhlaví tejto Dohody. V prípade akejkoľvek zmeny adresy určenej na doručovanie písomnosti na základe tejto Dohody sa Zmluvná strana zaväzuje o tejto zmene bezodkladne, najneskôr však do 7 kalendárnych dní od kedy zmena nastane, písomne informovať druhú Zmluvnú stranu; v takomto prípade je pre doručovanie rozhodujúca nová adresa, riadne oznámená druhej Zmluvnej strane.
2. Zmluvné strany sa dohodli, že písomnosť sa na účely tejto Dohody považuje za doručenú dňom jej prevzatia Zmluvnou stranou, ktorej je adresovaná alebo dňom odmietnutia jej prevzatia Zmluvnou stranou, ktorej je adresovaná alebo uplynutím úložnej lehoty na pošte, a to aj v prípade, že sa adresát o uložení zásielky nedozvedel.

# Článok XIV Osobitné ustanovenia

1. Každá zo Zmluvných strán sa zaväzuje určiť zodpovedného zástupcu, ktorý bude organizačne zabezpečovať všetky činnosti súvisiace s plnením podľa tejto Dohody.

Zodpovedná osoba za Objednávateľa: Ing. Roman Svrček

Zodpovedná osoba za Zhotoviteľa: xxx

1. Zmluvné strany sa zaväzujú bez zbytočného odkladu navzájom si oznamovať všetky informácie, ktoré by mohli mať vplyv na riadne plnenie tejto Dohody.
2. Zhotoviteľ sa zaväzuje, že práce bude realizovať za prevádzky na pozemných komunikáciách a musí umožniť vozidlám a chodcom bezpečný pohyb a prístup do priľahlých lokalít a zabezpečiť prejazd pre pohotovostné vozidlá.
3. Zhotoviteľ je povinný dopravne zabezpečiť výkon prác, podľa potreby prenosným dopravným značením, alebo svetelnou dopravnou šípkou. Zhotoviteľ sa zaväzuje, že počas vykonávania prác zabezpečí najmä bezpečnosť všetkých účastníkov cestnej premávky na pozemných komunikáciách, a zabezpečí všetky ďalšie činnosti, ktoré súvisia s vykonávaním Diela najmä spätnú úpravu všetkých dotknutých plôch, okamžité odstránenie všetkých vzniknutých odpadov v zmysle platných právnych predpisov, vrátane ich naloženia, odvozu a poplatku za uskladnenie, zaistenie ochrany životného prostredia a bezpečnosti práce.
4. Zmluvné strany sa dohodli, že Zhotoviteľ v lehote najneskôr do jedného (1) mesiaca od nadobudnutia účinnosti tejto Dohody predloží Objednávateľovi poistnú zmluvu o poistení zodpovednosti za škodu spôsobenú podnikateľom, predmetom ktorej bude poistenie zodpovednosti za škodu spôsobenú právnickými a podnikajúcimi fyzickými osobami s dojednaným poistným plnením min. vo výške 50 000,- Eur. Nepredloženie takejto zmluvy v dojednanej lehote sa pre účely tejto zmluvy bude považovať za porušenie zmluvných povinností s možnosťou odstúpenia od Dohody.

7. Zhotoviteľ je oprávnený poskytnúť plnenie na základe tejto Dohody vlastnými kapacitami (zamestnancami, resp. osobami v obchodno-pracovno-právnom vzťahu) a /alebo subdodávateľmi, v súlade s príslušnými ustanoveniami zákona o verejnom obstarávaní.

8. Ak Zhotoviteľ bude zabezpečovať plnenie predmetu Dohody prostredníctvom subdodávateľov, zodpovedá za plnenie predmetu Dohody tak, akoby plnil on sám. Zhotoviteľ zodpovedá za odbornú starostlivosť pri výbere subdodávateľa a je povinný zabezpečiť, že subdodávatelia budú viazaní ustanoveniami tejto Dohody ako Zhotoviteľ. Každý subdodávateľ, ktorý má takú povinnosť, musí byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov. Zoznam subdodávateľov s uvedením predmetu, ktorý majú plniť tvorí prílohu č. 3 tejto Dohody. Každý uvedený subdodávateľ podľa § 41 ods. 1 písm. b) zákona o verejnom obstarávaní musí spĺňať podmienky účasti týkajúce sa osobného postavenia a nesmú u neho existovať dôvody na vylúčenie podľa § 40 ods. 6 písm. a) – h) a ods. 7 zákona o verejnom obstarávaní; to sa vzťahuje aj na nového subdodávateľa podľa § 41 ods. 5 zákona o verejnom obstarávaní. Oprávnenie poskytovať plnenie sa preukazuje vo vzťahu tej časti predmetu Dohody, ktorú má subdodávateľ plniť.

9. Objednávateľ v súlade s § 41 ods. 3 zákona o verejnom obstarávaní požaduje, aby Zhotoviteľ v čase uzavretia tejto Dohody predložil zoznam subdodávateľov (príloha č. 4 tejto Dohody) a uviedol v ňom všetkých známych subdodávateľov, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Zhotoviteľ je povinný oznámiť bezodkladne Objednávateľovi akúkoľvek zmenu údajov o subdodávateľovi. Táto povinnosť sa netýka žiadneho dodávateľa tovaru.

10. Pri každom novom subdodávateľovi a tiež pri každej zmene subdodávateľa počas trvania tejto Dohody sa Zhotoviteľ zaväzuje postupovať tak, aby vynaložené náklady na zabezpečenie plnenia predmetu Dohody na základe zmluvy o subdodávke boli primerané jeho kvalite. Každá zmluva o subdodávke musí byť vyhotovená v písomnej forme. Za zmluvu o subdodávke sa považuje aj osobitná písomná objednávka Zhotoviteľa na plnenie predmetu Dohody daná subdodávateľovi. Zhotoviteľ má povinnosť bezodkladne, najneskôr v lehote do troch dní, Objednávateľovi písomne oznámiť zmenu subdodávateľa a údaje podľa bodu 9 tohto článku Dohody. Každý nový subdodávateľ musí spĺňať podmienky účasti týkajúce sa osobitného postavenia a neexistujú u neho dôvody na vylúčenie podľa § 40 ods. 6 písm. a) – h) a ods. 7 zákona o verejnom obstarávaní a musí (ak má takú povinnosť) byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov.

11. Zmenou subdodávateľa nie je dotknutá zodpovednosť Zhotoviteľ za plnenie Dohody, resp. čiastkovej objednávky, ktorej sa uskutočnená zmena týka. V prípade, ak je menený subdodávateľ držiteľom akéhokoľvek oprávnenia na výkon činnosti, certifikátu alebo iného dokladu požadovaného Objednávateľom, ako verejným obstarávateľom v procese verejného obstarávania, ktorého výsledkom je táto Dohoda, je Zhotoviteľ povinný, súčasne s písomným oznámením a zmene subdodávateľa predložiť Objednávateľovi aj dotknuté oprávnenie alebo certifikát alebo iný doklad, ktorého držiteľom je navrhovaný subdodávateľ.

# Článok XV

# Záverečné ustanovenia

1. Práva a povinnosti Zmluvných strán neupravené touto Dohodou sa riadia príslušnými ustanoveniami Obchodného zákonníka, zákona o verejnom obstarávaní a ďalšími všeobecne záväznými právnymi predpismi platnými a účinnými na území Slovenskej republiky.
2. Zmluvné strany sa dohodli, že spory vzniknuté z tejto Dohody budú riešiť vzájomnou dohodou. Pokiaľ sa Zmluvné strany na riešení sporu nedohodnú, je ktorákoľvek zo Zmluvných strán oprávnená obrátiť sa s návrhom na riešenie sporu na vecne a miestne príslušný súd v Slovenskej republike.
3. Meniť alebo dopĺňať ustanovenia tejto Dohody je možné len na základe dohody Zmluvných strán v súlade s § 18 zákona o verejnom obstarávaní, formou písomných, číslovaných dodatkov, podpísaných oprávnenými zástupcami obidvoch Zmluvných strán.
4. Ak sa akékoľvek ustanovenie tejto Dohody stane neplatným alebo neúčinným, platnosť alebo účinnosť ostatných ustanovení Dohody ostane nedotknutá. Namiesto neplatných ustanovení Dohody sa použijú príslušné ustanovenia Obchodného zákonníka, ktoré sú obsahom a účelom najbližšie obsahu a účelu Dohody.
5. Táto Dohoda je vyhotovená v (6) šiestich vyhotoveniach s platnosťou originálu, z ktorých (4) štyri vyhotovenia dostane Objednávateľ, (2) dve vyhotovenia Zhotoviteľ.
6. Táto Dohoda nadobúda platnosť dňom jej podpísania oboma Zmluvnými stranami a účinnosť dňom nasledujúcom po dni jej zverejnenia na webovom sídle Objednávateľa podľa § 47a ods. 1 Občianskeho zákonníka v spojení s § 5a zákona č. 211/2000 Z .z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
7. Zmluvné strany vyhlasujú, že si Dohodu riadne prečítali, jej obsahu porozumeli, uzatvárajú ju slobodne, nie v tiesni ani za nápadne nevýhodných podmienok a na znak súhlasu s jej obsahom ju vlastnoručne podpisujú.
8. Neoddeliteľnou súčasťou tejto Dohody sú nasledujúce prílohy:

Príloha č. 1 – Opis predmetu zákazky (totožný s opisom predmetu zákazky vo verejnom obstarávaní)

Príloha č. 2 – Cenník (návrh na plnenie kritérií predložený vo verejnom obstarávaní)

Príloha č. 3 – Technické listy mesta Bratislava

Príloha č. 4 – Zoznam subdodávateľov

Príloha č. 5 - Záruky

|  |  |
| --- | --- |
| V Bratislave, dňa | V Bratislave, dňa |
| **Hlavné mesto Slovenskej republiky Bratislava**  Ing. Tatiana Kratochvílová  1. námestníčka primátora |  |

**Príloha č. 4 – Zoznam navrhovaných subdodávateľov**

|  |  |  |  |  |  |
| --- | --- | --- | --- | --- | --- |
| **Obchodné meno/názov/ meno a priezvisko** | **Sídlo/ adresa pobytu** | **IČO/dátum narodenia** | **Predmet subdodávky** | **Plnenie  v %** | **Oprávnená osoba (meno a priezvisko, adresa, dátum narodenia)** |
|  |  |  |  |  |  |
|  |  |  |  |  |  |
|  |  |  |  |  |  |